b'\n_START_ARTICLE_\nVeslo\n_START_SECTION_\nMaterijali izrade i dizajn\n_START_PARAGRAPH_\nTradicionalno vesla su kompletno bila izra\xc4\x91ena od drva. Me\xc4\x91utim, od kraja 80-tih godina pro\xc5\xa1log stolje\xc4\x87a po\xc4\x8dinju se upotrebljavati umjetni materijali, uglavnom karbon. Danas su sva natjecateljska vesla karbonska, iako su neki dijelovi i od aluminija, tvrde plastike (naj\xc4\x8de\xc5\xa1\xc4\x87e prsten), drva (naj\xc4\x8de\xc5\xa1\xc4\x87e ru\xc4\x8dka)._NEWLINE_Vesla se na slu\xc5\xbebenim natjecanjima \xc4\x8desto boje u bojama vesla\xc4\x8dkog kluba ili reprezentacije, i to samo dio vesla koji se zove lopata. Me\xc4\x91unarodna vesla\xc4\x8dka federacija FISA od svake nacionalne federacije tra\xc5\xbei prije natjecanja slu\xc5\xbebenu prijavu na kojoj je nazna\xc4\x8den na\xc4\x8din bojanja lopate reprezentativaca iz te zemlje. Naj\xc4\x8de\xc5\xa1\xc4\x87e se koriste boje nacionalnog barjaka te zemlje._NEWLINE_Hrvatska vesla\xc4\x8dka vrsta trenutno koristi vizualno rje\xc5\xa1enje prema kojem se lopata reprezentativne posade boji prema uzorku hrvatske zastave, dakle trobojnica s grbom. Kao i svi vesla\xc4\x8dki klubovi u svijetu i klubovi u Hrvatskoj koriste svoje klupske boje kojima ukra\xc5\xa1avaju lopate vesala, te tako poznavatelji veslanja ve\xc4\x87 po bojama na lopati vesla raspoznaju iz koje je zemlje ili kluba doti\xc4\x8dna posada.'